Document ID: 32014R0347

PROVEDBENA UREDBA KOMISIJE (EU) br. 347/2014
оd 4. travnja 2014.
o izmjeni Uredbe (EZ) br. 606/2009 u pogledu povećanja najvećeg ukupnog sadržaja sumpornog dioksida ako je to potrebno zbog klimatskih uvjeta
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 91. točku (c),
budući da:
(1)
Uredbom Komisije (EZ) br. 606/2009 (2) određen je najveći dopušteni ukupni sadržaj sumpornog dioksida u vinima. Prilogom I.B Točkom A.4. predviđeno je da Komisija može predmetnim državama članicama dopustiti da odobre povećanje najveće ukupne količine sumpornog dioksida, koja je manja od 300 miligrama po litri, i to za najviše 50 miligrama po litri, ako se za tim pokaže potreba zbog klimatskih uvjeta.
(2)
Nadležna tijela Njemačke 15. siječnja 2014. uputila su službeni zahtjev za povećanje najvećeg dopuštenog ukupnog sadržaja sumpornog dioksida u vinima koji je manji od 300 miligrama po litri, i to za najviše 50 miligrama po litri, za vino proizvedeno od grožđa koje je ubrano 2013. u vinogradarskim područjima demarkiranih područja sa zaštićenom oznakom izvornosti „Mosel” i zaštićenim oznakama zemljopisnog podrijetla „Landwein der Mosel”, „Landwein der Ruwer”, „Landwein der Saar” i „Saarländischer Landwein”.
(3)
U tehničkoj napomeni koju su dostavila nadležna tijela Njemačke objašnjeno je da su klimatski uvjeti utjecali na sanitarnu kakvoću grožđa ubranog 2013. u prethodno navedenim područjima. Posebice, nakon kasne berbe dosta je grožđa bilo trulo i tijekom fermentacije su se proizvele veće količine piruvata, acetaldehida i alfa-ketoglutarne kiseline. Te se tvari vežu na sumporni dioksid i umanjuju njegov učinak konzerviranja. Stoga su potrebne veće ukupne količine sumpornog dioksida za osiguravanje odgovarajuće vinifikacije i odgovarajućeg čuvanja u vinu proizvedenom od tog grožđa. Stoga je privremeno odobrenje iz Priloga I.B točke A.4. Uredbe (EZ) br. 606/2009 jedino raspoloživo rješenje kojim bi se omogućilo da se grožđe, na koje su utjecali ti nepovoljni vremenski uvjeti, može iskoristiti za proizvodnju vina primjerenog za stavljanje na tržište.
(4)
Uredbu (EZ) br. 606/2009 trebalo bi stoga na odgovarajući način izmijeniti.
(5)
Mjere predviđene ovom Uredbom u skladu su s mišljenjem Odbora za zajedničku organizaciju poljoprivrednih tržišta,
DONIJELA JE OVU UREDBU:
Članak 1.
Prilog I.B Dodatak I. Uredbe (EZ) br. 606/2009 zamjenjuje se tekstom u Prilogu ovoj Uredbi.
Članak 2.
Ova Uredba stupa na snagu trećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 4. travnja 2014.

Labels: 1
17
20
6
18